बिहारी उसी दिन घर से कपड़े वगैरह ला कर दे गया. छः दिन बाद कपड़े बदले, बहुत ही गंदे हो गये थे. अपना बिस्तर तकिया भी आ गया. कुछ सादे कागज़, कुछ चिट्ठियाँ और दाढ़ी बनाने का सामान ड्योढ़ी पर रोक लिया. दाढ़ी का सामान तो मिल गया पर कागज़ और चिट्ठियाँ अभी भी नहीं मिले. चाय का मामला भी कुछ बन नहीं सका. सुबह चाय आती भी है तो आठ साढ़े आठ बजे. शाम को भी वही हाल. आते आते ठंडी हो जाती है. आदत भी करीब करीब छूट गयी है. इसलिए सोचता हूँ कौन झगड़ा करे.